*Ivan Šaško*

*pomoćni biskup zagrebački*

**Uvod i homilija**

u euharistijskome slavlju blagdana svetoga Ladislava, kralja

povodom Spomen-godine posvećene sv. Ladislavu

*Zagrebačka prvostolnica, utorak, 27. lipnja 2017. u 19 sati*

Slavimo blagdan svetoga Ladislava, kralja, utemeljitelja Zagrebačke biskupije i zaštitnika naše nadbiskupije. Današnje je slavlje obogaćeno posebnim povodom i posebnom prisutnošću.

Poseban je povod Spomen-godina posvećena sv. Ladislavu koja se slavi u Mađarskoj, a koju s nama večeras žele podijeliti pripadnici mađarskoga naroda u Zagrebu i Hrvatskoj te gosti iz Mađarske. Ta Godina je vezana uz 825. obljetnicu proglašenja svetim i uz 940. obljetnicu krunidbe kralja Ladislava.

Zato srdačno pozdravljam njegovu ekselenciju, gospodina Józsefa Magyara, mađarskoga veleposlanika u Hrvatskoj, i njegove suradnike, zatim djelatnike Mađarskoga instituta u Zagrebu te članove Zbora Svetoga Martina koji su doputovali iz Budimpešte, da bi – kao i u studenome prošle godine – predvodili liturgijsko pjevanje u ovoj svetoj misi, a nakon mise moći ćemo ih čuti kako pjevaju gregorijanske napjeve i himne sv. Ladislavu.

Ova liturgija povezuje prošlost i sadašnjost, povezuje hrvatski, mađarski i latinski jezik, ali ponajprije povezuje nas vjernike u otajstvu Božje ljubavi po Duhu Svetome. Nakon današnjega simpozija povjesničara o sv. Ladislavu i njegovu dobu, ovdje smo sa svetim Ladislavom u našemu dobu. Zahvalno ispitajmo svoju savjest, pokajmo se za grijehe, da bismo slavili u radosti čistoće srca Gospodina, kralja naših srdaca i cijeloga svijeta.

**Homilija**

Liturgijska čitanja: *Sir* 2, 7-13; *Ps* 15, 2-5;

*Fil* 3, 8-14; *Mt* 25, 14-23/30

**1.** U *Rimskome martirologiju*, knjizi u kojoj su popisani svi sveci i blaženici Katoličke Crkve, za svetoga Ladislava (na dan 30. lipnja) piše da je „in dominio suo leges christianas a sancto Stephano edictas restituit, mores emendavit, ipse virtutum exempla praebens, atque in Croatia, Hungarico regno coniuncta, de christiana fide propaganda strenue laboravit et Zagabriae sedem episcopalem condidit“, što znači da je „tijekom svoje vladavine ponovno uspostavio kršćanske zakone koje je donio sveti Stjepan, obnovio običaje dajući i sam krjpostan primjer života; marljivo je promicao kršćansku vjeru u Hrvatskoj, sjedinjenoj s Ugarskim kraljevstvom, utemeljivši u Zagrebu biskupsko sjedište“.

Ne čini se nimalo lako danas povezivati vladare, državnike, političare sa svetošću; govoriti o svetosti onih koji upravljaju narodima i neposredno utječu na događanja u društvu; koji odlučuju o odnosima s pozicije zemaljske moći i koji ne pripadaju siromašnima.

Pa ipak, svetost je svevremena i zato je potrebno vidjeti u čemu je to kralj Ladislav postao primjerom za svaki kršćanski život, u svakome vremenu i okolnostima.

**2.** Njegovo je poslanje bilo upravljati državom i narodom. U tome je poslanju očitovao napor da se duhovno i moralno obnovi i kler i vjernički puk u skladu s velikom reformom pape Grgura VII. cijele Crkve, kako se običava reći: *in capite et in membris.*

Valja naglasiti da nije imao nasljedno pravo te da ga je na prijestolje doveo izbor, zbog njegova krjeposna života. Nastojao je vladati po Božjoj volji, a ne po sebičnosti. Radi toga je pročišćavao običaje, obnavljao rad sudova i podizao svijest o pravednosti i nepristranosti. Očito da je zbog toga sazvana i Sinoda u Szabolcsu 1092. godine, kojom je u vrijeme osnutka Zagrebačke biskupije, kralj i predsjedao.

Vodila ga je želja da kršćanska vjera postane stožerom zakonodavstva i temeljem za društveni boljitak. Borio se protiv pohlepe i njegovao skromnost na divljenje svojih dvorjana. Bio je posvećen molitvi i razmatranju duhovnoga štiva, što je u njemu jačalo evanđeosku ljubav. Smatrao je izgubljenim onaj dan u kojemu nije učinio dobro ili spriječio zlo. U svome je kraljevstvo liječio rane, nastale brojnim pobunama i zbog raznih krivovjerja, ujedinjujući narod u kršćanskoj vjeri.

Živio je u vremenu, kada je Europa osjećala krik kršćanske braće i sestara pod turskim osvajačem u Svetoj zemlji i bio je spreman uputiti se tamo, pripremivši vojsku za plemenito djelo pomaganja ljudima u nevolji. No, bolest i smrt bile su brže od ostvarivanja njegovih nakana.

**3.** Danas je teško u odmaku vremena i mentaliteta primjereno vrjednovati povijesna događanja i isprepletenost vjerskih, političkih i kulturalnih motiva i slojeva onoga vremena; teško je nepristrano promatrati napetosti između raznih institucija i državnih cjelina; ali nam podatci iz prošlosti danas mogu pokazati ljude i događaje, blizinu i povijesnu pripadnost raznih europskih naroda, sa svim teškoćama i pitanjima.

Ako bismo sve to pokušali čitati pod jednim od zemaljskih vidika, vidjeli bismo mnoštvo sukoba i interesa, ali ako gledamo u svjetlu Božjega plana, vidimo zadivljujuće tkanje, prepoznatljivu teksturu koja je nastala na Božjemu tkalačkom stanu i koju danas sa zahvalnošću promatramo, ohrabreni, s nadom i pouzdanjem.

Prošle smo godine ovdje radosno slavili sv. Martina koji je ostao u memoriji Crkve po daru polovine svoga plašta siromahu. Danas nas ovdje u Zagrebu sa svetim Ladislavom ponovno povezuje isti predmet – plašt. No, kakva je veza između vojničkoga plašta danoga kojim je prekriven siromah i kraljevskoga plašta jednoga vladara? Veza je u istome daru, u istome Duhu, u istoj ljubavi.

Poznato vam je da smo ponosni što se u našoj riznici katedrale čuva plašt kralja Ladislava, za neke zanimljiv predmet iz 11. stoljeća, a za nas vjernike relikvija koja nas upućuje na svetost.

**4.** Taj je plašt kasnije preoblikovan u misnicu. Na njemu su stručnjaci prepoznali dva lika: kralja i kraljicu, hrvatskoga kralja Zvonimira i njegovu ženu, kraljicu Jelenu Lijepu, sestru kralja Ladislava. Poznato nam je koliko je duboko upravo kralj Zvonimir bio povezan sa Svetom Stolicom i papom Grgurom VII. koji je poslao opata Gebizona da okrunu kralja Zvonimira.

Prizor na Ladislavovu plaštu prikazuje darivanje: kralj kraljici predaje kraljevsku vlast. To se odnosi na 1089. godine, kada je kralj Zvonimir umro bez muškoga potomka, čime se pokazivalo da Ladislav ima nasljedno pravo na hrvatski prijestol.

Politički se ti događaji mogu različito tumačiti i pobuđivati razne osjećaje, ali u tu se političku stvarnost na tome predmetu utkao važan detalj.

Kada je plašt preoblikovan u misnicu, između dva lika unesen je križ. Upravo to pokazuje da križ pročišćuje i mijenja odnose; da se povijest kojoj je križ u središte živi drukčije.

Mislim da bi nas na to trebao potaknuti taj skoro tisuću godina star predmet koji je nosio sveti Utemeljitelj naše biskupije. To je u skladu s njegovim nastojanjem da naš osobni i društveni život bude prožet vrijednostima o kojima svjedoči Kristov križ. Izvanjski bi se moglo činiti da je križ kompozicijski odijelio dva lika, dvoje kraljevskih supružnika, ali je upravo suprotno: Križ daje novo značenje njihovu odnosu i povezuje ih dublje od bilo koje zemaljske veze.

Kristov križ povezuje u ljubavi. Tamo pak gdje je nestala požrtvovnost, briga i ljubav za druge; gdje je ovladala sebičnost, nastaju i razvijaju se sukobi. Tako i sveti Ladislav i naši narodni hrvatski vladari ulaze u suvremenost i govore nam da ostanemo pod plaštem Božje ljubavi, darovane u Kristovoj žrtvi, slavljenoj u euharistiji koja ima snagu preobražavati živote.

Taj nas plašt upućuje na istinu da se u Europi ne mogu uspostaviti dublji odnosi bez kršćanskih vrijednosti koje su oblikovale zajedništvo naroda i država. Političke odluke i isključivo politički odnosi nisu dovoljni da bi se istkao plašt europske 'casule', 'kućice' ili kako običava reći papa Franjo – zajedničkoga doma. Europa je bila i ostala fino tkanje u kojemu je prepoznatljiv kršćanski duh i gibanje Božje ruke.

**5.** Možda ste pomislili da sam zanemario današnju Božju riječ. Nipošto. Upravo o njoj govorim. Sveti Ladislav govori da nikada nije ostavljen onaj tko se uzdao u Gospodina i koji ne hodi dvjema stazama. On svjedoči riječ Knjige Sirahove: *Jao mlaku srcu koje ne vjeruje, jer takvo neće naći zaštite.*

Sveti Ladislav je nastojao živjeti sigurnost apostola Pavla koji je sve smatrao gubitkom, otpadom i bezvrijednim, zbog spoznanja Isusa Krista, s pogledom prema vječnosti.

U Evanđelju Isus donosi prispodobu u kojoj je u središtu darovanost. Gospodar koji odlazi na put trojici slugu daruje darove koji su ujedno i zadaća da ne budu obescijenjeni, nego prihvaćeni sa zahvalnošću i odgovornošću. To nas vraća na istinu da je Božji dar ne samo ono što imamo, nego i ono što jesmo. Mi smo dar.

Tu se nalazi i opasnost da život koji je dar zapravo ne živimo. Trojica slugu su primile dar prema svojim sposobnostima; rekli bismo: personalizirani dar. Dar mi pomaže upoznati se, upoznati Darivatelja.

**6.** Ovo Evanđelje ne može poslužiti kao podloga za apologiju gospodarstva kojemu bi u središtu bio profit, dobit; nego kao opasnost od usvajanja iskrivljene slike Boga.

U Evanđelju se nalazi snažna suvremena čežnja, čežnja za sigurnošću. Ona pak stvara strah od darivanja, od gubitaka, od kažnjavanja. Iz Isusove prispodobe je razvidno da Bog želi da živiomo, tražimo sreću i usudimo se otkrivati ljepotu darivanja. Ono što nam Bog povjerava govori o tome da ima pouzdanja u nas. Tako je suprotnost vjernosti zapravo lijenost, nepomičnost i strah koji ne prihvaća dar niti daje ono što je primio.

Zato se usuđujem dodati četvrti stav, četvrtoga slugu koji daruje sve želeći učiniti dobro; koji i sebe daje i ne ostaje mu ništa. Dolazi pred gospodara s praznim rukama i radosna, ispunjena srca; dolazi pred Gospodina vedar i miran, jer zna da s Bogom nema nikakvoga računa, da je pred Bogom milosrđa kao nesebičan sluga koji je sebe dao svome Darivatelju. Takvi su sveci, najsretniji i najvjerniji Bogu.

Tek kada svako naše odijelo, svaki plašt našega života, od onoga najsjajnijega i najbogatijega do onoga najsiromašnijega, posebno toga, uprljanoga, poderanoga i istrošenoga iz ljubavi prema bližnjima, kada svako naše odijelo bude nošeno i življeno kao misnica, u kojoj prinosimo sebe Bogu, osjetit ćemo ljepotu kršćanske vjere.

Nastojmo biti takvi ljudi, kršćani, bogati u svome siromaštvu, kraljevi u Kristu kralju i neka nas, Hrvatsku, Mađarsku i Europu u tome nadahnjuje sveti Ladislav i štiti plaštem Kristove ljubavi.

Zato, draga braćo i sestre, ako to već niste učinili tijekom dana, pristupite oltaru svetoga Ladislava u dnu lijeve lađe naše prvostolnice i pomolite se najprije za Crkvu, za domovinu, za one kojima je povjerena služba vodstva, moleći istu onu snagu Duha koja je vodila toga zaštitnika, jednoga svetoga kršćanskog vladara.

Amen.